2. ปัจจัยความเสี่ยง

ปัจจัยความเสี่ยงที่มีนัยสำคัญ ที่อาจทำให้เกิดความเสี่ยงต่อการลงทุน มีดังนี้

1. วัตถุดิบ

มันสำปะหลังเป็นวัตถุดิบหลักในการผลิตเอทานอล
บริษัทได้มีการวางแผนบริหารจัดการเพื่อให้มีวัตถุดิบที่เพียงพอต่อการผลิตของโรงงาน
ปัจจุบันจำนวนผลผลิตมันสำปะหลังในประเทศมีจำนวนมาก
และพอเพียงต่อความต้องการของอุตสาหกรรมที่ใช้มันสำปะหลังเป็นวัตถุดิบ
โดยส่วนเกินนั้นมีการส่งออกไปจำหน่ายยังต่างประเทศในรูปของมันเส้น

มันสำปะหลังก็เป็นเช่นเดียวกันกับสินค้าเกษตรอื่นๆ คือมีกลไกของตลาด อุปสงค์และอุปทาน
ซึ่งเป็นส่วนสำคัญในการกำหนดราคาของสินค้า เมื่อตลาดมีความต้องการสูง
ราคาของมันสำปะหลังก็จะสูงตามไปด้วย หรือเมื่อผลผลิตมันสำปะหลังลดน้อยลง
ก็จะส่งผลต่อราคาของมันสำปะหลังเช่นกัน

บริษัทเล็งเห็นถึงความเปลี่ยนแปลงของราคาที่เปลี่ยนแปลงไปตามกลไกของตลาด
จึงมีมาตรการในการบริหารจัดการ จัดหาวัตถุดิบที่จะป้อนเข้าสู่โรงงานได้อย่างพอเพียง
และที่สำคัญคือได้ราคาที่เหมาะสม โดยบริษัทใช้เครื่องมือต่างๆในการบริหารจัดการเช่น
การจัดซื้อล่วงหน้า การทำ contract farming
ใช้ระบบเทคโนโลยีสารสนเทศในการประมวลผลข้อมูลที่จะส่งผลกระทบกับปริมาณและราคาของวัตถุดิบเพื่อวางแผนการจัดหาได้อย่างมีประสิทธิภาพ
เหมาะสม และไม่มีต้นทุนที่สูงจนเกินไป ซึ่งบริษัทคาดการณ์ว่า จากเครื่องมือ
และการบริหารจัดการเหล่านี้
จะสามารถควบคุมต้นทุนของการผลิตของบริษัทให้อยู่ในระดับที่เหมาะสม
เพื่อสร้างรายได้ให้แก่บริษัทได้อย่างดีที่สุด

2. เทคโนโลยีการผลิต คุณภาพของโรงงาน ระยะเวลาการก่อสร้าง และมาตรฐานผลิตภัณฑ์

เทคโนโลยีการผลิต คุณภาพของโรงงาน ระยะเวลาการก่อสร้าง
และมาตรฐานผลิตภัณฑ์จะขึ้นอยู่กับผู้เชี่ยวชาญในการออกแบบรวมถึงการก่อสร้างโรงงานผลิตเอทานอลซึ่งจะเป็นเทคโนโลยีจากต่างประเทศเป็นส่วนใหญ่

บริษัทให้ความสำคัญในการคัดเลือกผู้ที่จะมาสร้างโรงงานที่มีประสบการณ์ในการออกแบบและก่อสร้างมาแล้ว
มีความสามรถในการบริหารจัดการทรัพยากรที่ดี มีประสิทธิภาพ และมีฐานะการเงินที่ดี
ซึ่งจะสามารถลดปัจจัยความเสี่ยงต่างๆ ของการก่อสร้างโรงงานส่วนใหญ่ได้

3. ราคาเอทานอล

ราคาของเอทานอลขึ้นอยู่กับหลายๆปัจจัย แต่ปัจจัยที่มีส่วนสำคัญคือ ต้นทุนการผลิต
อุปสงค์และอุปทานของเอทานอล บริษัทบริหารจัดการต้นทุนการผลิตซึ่งส่วนใหญ่มาจากราคาวัตถุดิบ
ซึ่งได้กล่าวไปแล้วในข้อ1. ในส่วนของอุปสงค์และอุปทานนั้น จะเป็นไปตามกลไกของตลาด

บริษัทมีมาตรการกระจายความเสี่ยงด้านราคาขายเอทานอลโดยการเพิ่มช่องทางการจำหน่ายไปยังตลาดต่างประเทศนอกจากตลาดภายในประเทศ
รวมถึงการนำเอทานอลที่ผลิตได้ไปเป็นวัตถุดิบในการผลิตผลิตภัณฑ์อื่นๆเพื่อเพิ่มมูลค่าต่อไป

4. อัตราดอกเบี้ยเงินกู้

โครงการก่อสร้างโรงงานผลิตเอทานอลของบริษัทเป็นโครงการขนาดใหญ่ จึงต้องใช้เงินลงทุนสูง
โดยบริษัทต้องกู้เงินจากธนาคารมาส่วนหนึ่ง
ในรูปของเงินกู้ระยะยาวเพื่อการก่อสร้างโรงงานและเงินกู้ระยะสั้นเพื่อใช้เป็นเงินทุนหมุนเวียนในการดำเนินกิจการ
ดังนั้นอัตราดอกเบี้ยที่เปลี่ยนไป จะส่งผลให้ต้นทุนทางการเงินของบริษัทเปลี่ยนแปลงตามไปด้วย

ดังนั้นเพื่อการจำกัดความเสี่ยงจากอัตรดอกเบี้ยเงินกู้ให้อยู่ในระดับที่เหมาะสม
บริษัทมีการติดตามสถานการณ์ แนวโน้มของอัตราดอกเบี้ย และปัจจัยที่จะส่งผลกระทบอื่นๆ
เพื่อสามารถจัดสรรจำนวนเงินกู้ทั้งสองประเภทให้อยู่ในสัดส่วนที่เหมาะสม

5. อัตราแลกเปลี่ยนเงินตราต่างประเทศ

ผู้เชี่ยวชาญในการออกแบบรวมถึงการก่อสร้างโรงงานผลิตเอทานอลจะเป็นเทคโนโลยีจากต่างประเทศเป็นส่วนใหญ่
ดังนั้นในการทำสัญญาว่าจ้างการก่อสร้าง มีการว่าจ้างส่วนหนึ่งเป็นเงินสกุลต่างประเทศ
ซึ่งจะมีการทะยอยชำระตามความก้าวหน้าของงาน

บริษัทมีมาตรการในการทำสัญญากับธนาคารเพื่อป้องกันความเสี่ยงในเรื่องของอัตราแลกเปลี่ยนเงินตราต่างประเทศโดยการทำ
Forward Exchange Rate Contract